Broj: 711-I-2099-P-452-22/23-05-24

Zagreb, 29. rujna 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI), **u predmetu obveznika Nikice Štibića, OIB:……….., zamjenika općinskog načelnika Općine Rasinja**,na 26. sjednici održanoj 29. rujna 2023. godine, donosi sljedeću

**ODLUKU**

1. **Obveznik Nikica Štibić, zamjenik općinskog načelnika Općine Rasinja, nepodnošenjem godišnje imovinske kartice za 2021. godinu do 31. siječnja 2022. godine, počinio je povredu odredbe članka 10. stavka 4. ZSSI-a.**
2. **Za povredu iz točke I. ove izreke, obvezniku Nikici Štibiću izriče se sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo da obveznik Nikica Štibić, zamjenik općinskog načelnike Općine Rasinja, nije podnio imovinsku karticu povodom godišnje obveze podnošenja imovinske kartice za 2021. godinu.

Obzirom je obveznik obnašao dužnost zamjenika općinskog načelnika Općine Rasinja u mandatu od 2017.-2021. godine i ponovno u mandatu koji je započeo od 20. svibnja 2021.godine, isti ima status obveznika sukladno članku 3. stavku 1. točki 34. ZSSI-a te je dužan postupati po odredbama ZSSI-a.

Kako je novi ZSSI stupio na snagu 25. prosinca 2021. godine, svim obveznicima koji su bili dužnosnici u smislu odredbi ZSSI/11-a, Povjerenstvo je 30. prosinca 2021. uputilo obavijest broj: 711-I-2209-R-269/21-01-18 od 28. prosinca 2021. godine, u kojoj ih je uputilo na obvezu podnošenja godišnje imovinske kartice za 2021. godinu, sukladno članku 10. stavku 4. ZSSI-a, uz iznimku da ne moraju podnijeti navedenu imovinsku karticu ako su podnijeli imovinsku karticu u prosincu 2021. u kojoj je prijavljeno imovinsko stanje s istekom navedene godine.

Uvidom u Registar obveznika Povjerenstvo je utvrdilo da je obveznik podnio imovinsku karticu povodom ponovnog imenovanja na istu dužnost koju je Povjerenstvo zaprimilo dana 28. lipnja 2021. godine te 16. lipnja 2023. godine povodom godišnje obveze podnošenja za 2022. godinu.

Slijedom navedenog, Povjerenstvo je dana 09. svibnja 2023. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti broj:711-I-972-P-452-22/23-02-24 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti.

Dana 14. lipnja 2023. godine zaprimljeno je očitovanje obveznika u kojem navodi da mu se dogodio propust, ali da nije imao namjeru povrijediti zakon. Naime, ističe da je nakon provedenih lokalnih izbora 2021. gdje je ponovno izabran na mjesto zamjenika načelnika iz redova srpske nacionalne manjine podnio imovinsku karticu nakon ponovnog stupanja na dužnost te da istu nije ponovno podnio u siječnju 2022. jer je mislio kako mu je postojeća dovoljna s obzirom da nije bilo nikakvih promjena. Također, naveo je da je prilikom registriranja za korisnički račun stavljena e-mail adresa o kojoj se, zbog kadrovskih promjena u općini, nije vodilo računa iako su na nju dolazili podsjetnici. U prilogu dopisa dostavio je imovinsku karticu za 2021. godinu uz napomenu, da će nakon što mu kartica za 2021. bude odobrena, dostaviti i imovinsku karticu za 2022. godinu. Zaključno je naveo da nije imao namjeru prekršiti zakonsku odredbu već da mu se dogodio propust, ali da će ubuduće paziti na dostavu imovinske kartice u zakonskim rokovima.

Nadalje, utvrđeno je i da je obveznik doista, nakon zaprimanja citirane obavijesti Povjerenstva, dana 12. lipnja 2023. godine, podnio imovinsku karticu povodom godišnje obveze podnošenja za 2021.godinu, dakle, sa zakašnjenjem.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Budući je nesporno utvrđeno da obveznik Nikica Štibić nije podnio imovinsku karticu za 2021. godinu u zakonskom roku do 31. siječnja 2022. godine, počinio je povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije prije svega Povjerenstvo je obzir uzelo činjenicu da je obveznik, iako sa zakašnjenjem, ipak podnio imovinsku karticu za 2021. godinu, nakon zaprimanja navedene obavijesti Povjerenstva, a tada je ujedno podnio i imovinsku karticu za 2022. godinu, čime je priznao svoj propust, a Povjerenstvo i javnost su dobili uvid u njegovo posljednje imovinsko stanje. Također, uzeto je u obzir da protiv imenovanog ranije nisu vođeni postupci pred Povjerenstvom. Također, obveznik je prilikom ranijih obnašanja dužnosti podnosio imovinske kartice. Stoga je izricanje sankcije opomene svrsishodno obzirom na sve navedene okolnosti slučaja.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Nikica Štibić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana